思歸
作者：宋祁
朝代：宋

paragraphs: 心悸真摧櫓，年衰逼異糧。
西征何日賦，東走向來狂。
遂隔承明謁，虛稱建禮郎。
去都魂黯黯，思幄淚浪浪。
見䓞慚紆綬，逢荷誤索囊。
醒無次公酒，老畏侍中香。
前席初延問，煩言已中傷。
翕眉爭恃笑，繞指詎容鋼。
事隠或投杼，根危因拔楊。
陰收主父草，幾落黨人章。
霧露淮天惡，亭臯楚塞長。
平時猶有感，爾日固迴腸。
溪漲淹蒲牒，洲風挫葯房。
芿區晴外遠，山疊暝前蒼。
毒虺寒猶蠚，饑豺晝不藏。
若爲貪坐閣，自此戒垂堂。
淪骨深恩在，雕蟲緒業荒。
身孤惟夕夢，時到黼帷傍。